**Príklady výchovno-vzdelávacích aktivít počas letných škôl v školskom roku 2019/2020**

Príklady výchovno-vzdelávacích aktivít počas letných škôl sú súčasťou výzvy Ministerstva školstva, vedy, výskumu a športu SR na rozvojové projekty zamerané na organizáciu letných škôl. Ide o prvú časť obsiahlejších *Odporúčaní na výchovno-vzdelávacie aktivity počas letných škôl v školskom roku 2019/2020*, ktoré zverejní Štátny pedagogický ústav.

Materiál obsahuje príklady aktivít, ktoré sú zamerané na praktické prepojenie vzdelávania počas letných prázdnin a hrových aktivít, ktorými si žiaci môžu utvrdiť učivo, ktoré preberali pred prerušením vyučovania v školách alebo v rámci dištančného vzdelávania počas školského roka 2019/2020. Príklady aktivít majú slúžiť najmä ako **inšpirácia** pre realizátorov pri plánovaní Letných škôl a pri písaní žiadosti o poskytnutie finančných prostriedkov. Náročnosť jednotlivých aktivít je potrebné primerane prispôsobiť podľa veku žiakov.

Odporúča sa, aby Letná škola bola realizovaná ako :

* obsahovo integrovaný či tematicky zameraný program, v ktorom sa prepája obsah a ciele z viacerých vzdelávacích oblastí;
* aktivity z jednotlivých vzdelávacích oblastí, ktoré sa realizujú zážitkovou formou a v priebehu dňa sa zmysluplne striedajú.

Forma realizácie aktivít môže byť rôzna v závislosti od podmienok realizátorov letných škôl - projektové učenie, riešenie problémov, didaktické hry, skupinové učenie, ale aj individuálne aktivity s deťmi, ktoré potrebujú takýto prístup. Aktivity a činnosti v rámci letných škôl by mali byť pre žiakov motivujúce, mali by ich viesť k tímovej práci a učiť ich spájaniu síl pri spoločnom riešení problémov. Pri riešení úloh a zadaní sa odporúča efektívne využiť vekovú heterogénnosť skupín. V zadaniach odporúčame najmä činnostne zameraný prístup, ktorý pomôže rozvíjať schopnosť využiť vedomosti v „reálnom“ živote.

**Príklady obsahovo integrovaného programu Letnej školy**

**Projektová aktivita: Poklad letnej školy**

Odporúčaná skupina: žiaci 0. – 3. ročníka

Časová dotácia: 1. deň

|  |  |  |
| --- | --- | --- |
| **Názov aktivity** | **Zameranie aktivity**  | **Realizácia aktivity**  |
| Skrytý poklad | * Motivovať žiakov k čítaniu.
* Podporovať čítanie pre radosť a motivovať žiakov veku primeranými textami.
* Rozvíjať čitateľské kompetencie tak, aby žiaci vedeli vyhľadať informácie vo veku primeraných textoch.
* Rozvíjať vyjadrovacie schopnosti žiakov.
 | Deti privítame na Letnej škole zašifrovaným pozdravom, v ktorom sa ukrýva tajomstvo o obsahu školy počas leta. Ako motiváciu do aktivity využijeme príbeh zavretia škôl. Keď deti odišli zo škôl, kvôli Covid-19, niektoré písmenká sa rozhodli, že odídu tiež. Deťom ukážeme texty, kde budú chýbať grafémy (písmená, ktoré odišli). Obsah textu je zameraný na privítanie žiakov, žiačok a odhalení, že cieľom Letnej školy je hľadanie pokladu. V každom texte bude chýbať iná samohláska. Každé z detí dostane písmeno, ktoré v texte chýba (v jednom texte „a“, v druhom „e“, v treťom „i“, o, u) na kartičke. Počet písmen na kartičkách má byť totožný s počtom detí v skupine. Žiaci sedia v kruhu a držia kartičku s písmenom. Po vyslovení konkrétnych písmen si vymenia miesta iba tí, ktorí majú kartičku s týmto písmenom. V prvej fáze písmená hovoríme, v druhej artikulujeme bez verbalizovania. V tretej časti aktivity graficky znázorňujeme (písaním na tabulu), potom do vzduchu. Na povel „abeceda“ si vymenia miesta všetci žiaci. V miestnosti sú poukladané texty a deti skúšajú nájsť text, v ktorom chýba ich písmenko z kartičky.Následne majú chýbajúcu grafému do textu dopísať a text dešifrovať. Texty by nemali byť dlhé. Riadkovanie a veľkosť textu má byť primeraná k veku žiakov, žiačok. V závere textu bude otázka, kde sa poklad nachádza? Čo potrebujeme, aby sme našli poklad? Pomohla by nám mapa? Kde nájdeme mapu k pokladu? Podpornými otázkami s deťmi premostíme k vytvoreniu procesu hľadania mapy k pokladu.  |
| Mapa k pokladu | * Rozvíjať povedomie vlastnej kultúrnej identity a kultúrno-historického dedičstva vlastnej obce.
 | Deťom ukážeme rozstrihanú fotografiu/obrázok miesta, na ktorom sa mapa k pokladu nachádza. Na fotografii môže byť dominantná stavba mesta/obce/okolia školy. S deťmi hľadáme informácie o danom mieste/stavbe. Miesto z fotografie navštívime. Počas putovania na dané miesto je vhodné zapojiť hry na zlepšenie pátracích schopností ako napríklad hry „Na sochy, Na hodiny, Slepá baba“. Na mieste/stavbe z fotografie deti objavia mapu. |
| Hľadanie pokladu | * Riešiť problémy (pomocou matematiky).
* Budovať priestorovú predstavivosť.
 | Mapa môže predstavovať plán školy/areál školy, s vyznačenými 5 miestami. 5 miest bude predstavovať 5 dní Letnej školy. Každé miesto spoločne v každom dni navštívime a bude nás na ňom čakať 5 úloh. Po splnení všetkých 5 úloh žiaci a žiačky získajú kľúč k pokladu.V záverečnej časti každého dňa Letnej školy realizujeme reflexiu k aktivitám a implementáciu získaných poznatkov do praxe.  |

**Príklad projektovej aktivity: Youtuberi a youtuberky letnej školy**

Odporúčaná skupina: žiaci 4. – 5. ročníka

Časová dotácia: 1. deň

|  |  |  |
| --- | --- | --- |
| **Názov aktivity** | **Zameranie aktivity**  | **Realizácia aktivity**  |
| Spoločná charakteristika | * Rozvíjanie komunikačných kompetencií.
* Uvedomelé získavanie nových vedomostí a spôsobilostí.
* Spolupracovať v pracovných skupinách.
* Pochopiť zámer zadanej úlohy.
* Udržať pozornosť pri prijímaní poskytovaných informácií.
* Rozvíjať komunikačné jazykové činnosti a stratégie, ich prepájanie s poznaným.
* Rozvíjať čítanie a počúvanie s porozumením
 | Každý žiak a žiačka v skupine dostane krátky dotazník s otázkami čo, kde, kedy robí, aké má aktivity, čomu sa venuje vo svojom voľnom čase. Najprv jednotlivo odpovedajú na otázky z dotazníka o sebe – zapíšu si to do dotazníka (nie je nutné odpovedať na otázku, ktorá sa ho/jej netýka, t. j. ak niektorú aktivitu nerobí). Následne chodia po triede a pýtajú sa otázky jeden druhého, hľadajú človeka, s ktorým majú spoločné záľuby alebo aktivity – ak takého nájdu, zapíšu si jeho meno k tej otázke, na ktorú majú s ním/ s ňou rovnakú odpoveď. Dôležité je upozorniť ich na to, že jedno meno sa v ich dotazníku môže objaviť dvakrát (tým sa zabezpečí, aby kontaktovali čo najviac ľudí). Aktivita končí, keď aspoň jeden člen skupiny má zapísané údaje ku všetkým otázkam v dotazníku. Po skončení tejto časti aktivity, všetci žiaci referujú o výsledkoch svojho „prieskumu“ buď ústnou alebo písomnou formou. Otázky v dotazníku: Čo jedávaš na raňajky? Kedy počúvaš hudbu? Čo robievaš po škole? Akú hudbu počúvaš? Kam chodievaš na prázdniny? Kedy chodievaš do obchodu? O koľkej vstávaš cez víkend? O koľkej chodíš spať? Aké športy máš rád/rada? Ako relaxuješ? Kedy relaxuješ?V závere aktivity urobia žiaci a žiačky spoločný prierez spoločných identifikátorov skupiny. Následne o svojej skupine majú vytvoriť krátky reklamný spot. |
| Youtube svet | • Osvojiť si základné postoje, ktoré podmieňujú kultivované medziľudské vzťahy.• Rozvíjať spôsobilosti, ktorými posilnia sebaúctu a hodnotenie iných. • Rozvoj slovnej zásoby v delení spisovných a nespisovných slov.• Analyzovať prvky prosociálneho správania v sociálnych skupinách. | Žiaci a žiačky pred vytvorením reklamného spotu o skupine, musia spoločne analyzovať čo potrebujú na vytvorenie videa, reklamného spotu o ich skupine. Zároveň vytvárajú model vzorového správania a vplyvu šírenia informácií na sociálnych sieťach. Vhodné je zakomponovať zásady bezpečnosti používania sociálnych sietí a virtuálneho priestoru na Youtube kanály. Zásady si žiaci, žiačky vytvárajú samostatne.  |
| Reklamný spot | * Rozvíjať kombinatoriku a upevňovať orientáciu v čase.
 | Žiaci majú vytvoriť reklamný spot. V základnom zadaní bude celková časová dotácia na video. Úlohou bude rozdeliť video na jednotlivé časti, ktoré si účastníci letnej školy stanovili. Musia pracovať s premenou časových jednotiek (hodina, minúta, sekunda, stotina) a možnosťou naplnenia časových úsekov podľa koordinácie učiteľa, ~~či~~ učiteľky. Súčasťou videí má byť krátke predstavenie skupiny, hudobná, výtvarná, pohybová, alebo iná zložka, ktorá video rozvinie o kreatívna zložku. V závere videá analyzujeme, zlepšujeme a nastavujeme podľa preferencií žiakov a žiačok tematické okruhy videí pre nasledujúce dni Letnej školy. |

**Príklad programu letnej školy, postavenom na aktivitách z jednotlivých vzdelávacích oblastí**

**Návrh týždenného rozvrhu Letnej školy:**

*Návrh je len inšpiratívny a ponúkaný ako skladačka, ktorá poslúži pre zostavenie plánu aktivít pre jeden cyklus Letnej školy..*

|  |  |  |  |  |
| --- | --- | --- | --- | --- |
|  | **8.00 - 10.00** | **10.00 - 12.00** | **13.00 - 15.00** | **15.00 - 16.30** |
| **P** | Ranný kruhJazykové aktivity | Hudobno-pohybové aktivity | Prírodovedné aktivity | Pohybové aktivityVyhodnotenie dňa |
| **U** | Ranný kruhPohybové aktivity | Matematické aktivity | Jazykové aktivity | Spoločenskovedné aktivityVyhodnotenie dňa |
| **S** | Ranný kruhJazykové aktivity | Spoločenskovedné aktivity | Matematické aktivity | Výtvarné/umelecké aktivityVyhodnotenie dňa |
| **Š** | Ranný kruhPrírodovedné aktivity | Pohybové aktivity | Jazykové aktivity | Praktické aktivity Vyhodnotenie dňa |
| **P** | Ranný kruhJazykové aktivity | Matematické aktivity | Záver týždňa – vyhodnotenie celého týždňaPrezentácia výtvorovPohľadnica pre starých rodičov (čo ste robili cez týždeň, ako ste sa mali) |

|  |
| --- |
| **JAZYKOVÉ AKTIVITY** |
| **ČAROVNÁ PALIČKA**Jeden žiak predstavuje vílu a chodí pomedzi ostatných spolužiakov, ktorí sedia na stoličkách. V ruke má "čarovnú paličku". Koho sa ňou dotkne, ten sa premení na postavu z nejakej rozprávky. Víla určuje tieto postavičky. Pohybový prejav môže žiak doplniť aj slovom, napr. pokúsiť sa o charakteristiku postavy. Inou možnosťou je, že víla postavičku z rozprávky neurčuje, ale určí si ju sám žiak a ostatní hádajú.**ZMENÁREŇ VIET**Cieľom aktivity je tvorenie oznamovacích, opytovacích a rozkazovacích viet. Učiteľ povie žiakom jednoduchú vetu o nejakej činnosti v triede. Napríklad *Katka píše príklady.* Potom ich vyzve, aby sa opýtali, čo robí Katka. Žiaci by mali povedať vetu *Čo robí Katka?* alebo *Kto píše príklady?* Tak vytvoria opytovaciu vetu. Potom túto vetu povedia ako príkaz – rozkážu Katke, čo má robiť, vytvoria rozkazovaciu vetu *Katka, počítaj príklady!* Pokračovaním hry je precvičenie uvedomenia si správneho znamienka na konci viet, ak by boli vety napísané. Učiteľ napíše na tabuľu *bodku, otáznik* a *výkričník*. Potom hovorí rôzne vety a žiaci určujú podľa znamienka, či povedal *obyčajnú (oznamovaciu) vetu, otázku* alebo *rozkaz.* Následne si samé určujú znamienka a tvoria vety daného druhu.**OBCHOD SO SLOVAMI**Cieľom aktivity je precvičenie čítania, orientácia v texte, priraďovanie tlačených a písaných tvarov slov. Učiteľ si pre každého žiaka pripraví na papieri napísané slová zo známych písmen. Slová sú napísané tlačenými písmenami. Ak má k dispozícii plechový pás na drevenú tabuľu, na ktorý môže tieto slová pripnúť, pripne ich magnetkami do stĺpca a vedľa nich na tabuľu napíše písané tvary tých istých slov. Ak nemá možnosť pracovať s magnetickou tabuľou alebo plechovým pásom na pripnutie slov, napíše aj písané tvary písmen na papiere. Dvojice slov položí na zem tak, aby všetci na ne videli.Učiteľ určí predavača, ktorý bude slová predávať. Ostatní žiaci sú kupujúci. Kupujú sa iba tlačené tvary slov. Žiaci musia pozdraviť predavača, vypýtať si slovo bez toho, že by naň ukázali (prečítajú ho) a poďakujú sa. S nakúpeným slovom si sadnú a počkajú, kým nakúpia všetci žiaci. Po skončení nákupu každý prečíta svoje slovo. Potom učiteľ povie, že slová spia – žiaci si položia hlavy na lavice. Učiteľ povie, že do obchodu potrebujú tovar. Zobudí sa slovo, ktoré povie učiteľ, napríklad *mačka*. Žiak, ktorí má dané slovo vstane a prinesie ho k písanému tvaru tohto slova. Takto žiaci znova vytvoria dvojice tlačený a písaný tvar toho istého slova.**TICHÁ**Cieľom aktivity je určovanie pravdivosti a nepravdivosti tvrdení, sluchová analýza slov. Učiteľ sa postaví pred žiakov, má pripravené ľubovoľné obrázky. Žiaci sedia v laviciach (na zemi, v kruhu...). Učiteľ kladie otázky, žiaci odpovedajú iba kývaním hlavy *áno* alebo *nie.* Napríklad: *Počujeme na začiatku pomenovania obrázka hlásku m?* Učiteľ ukazuje obrázok mačky. Žiaci by mali pokývať hlavou *áno.* Hra môže byť i bez obrázkov, učiteľ hovorí rôzne slová a žiaci bez slov odpovedajú. |

|  |
| --- |
| **MATEMATICKÉ AKTIVITY** |
| **AUTOBUS**Učiteľ urobí v triede *„autobusové zastávky“*, na ktoré umiestni do malých nádob rôzne príklady na násobenie, odčítanie a sčítane. Učiteľ je šofér, za ním kráčajú žiaci. Učiteľ potom hovorí: *„Autobus štartuje, zaradí jednotku, dvojku, ide k prvej zastávke. Na tejto zastávke vystúpia traja žiaci a vypočítajú príklady umiestnené v nádobe. A my ostatní cestujeme ďalej. A sme na zastávke číslo 2. Na tejto zastávke vystúpia 2 žiaci a vypočítajú svoje príklady umiestnené v nádobe.“ „*Autobus“ vezie žiakov dovtedy, kým učiteľ nezostane sám. Potom si sadne a čaká na každú dvojicu alebo trojicu žiakov, ktorí mu prinesú vypočítané príklady. **ROZPRÁVKA S ČÍSLAMI**Žiaci dostanú kartičky s číslicami 1 – 5. Učiteľka začne rozprávať rozprávku. Napríklad: *"Jedna mačička mala tri mačiatka. Dve z nich boli mačičky a jeden kocúrik ... "* Pri vyslovení čísla žiaci musia zdvihnúť kartičku s príslušným číslom.*Obmena:* deti zapisujú číslice na papier v poradí, v akom ich učiteľka hovorí.**UHÁDNI ČÍSLO**Žiak sa postaví za tabuľu, napíše číslo v určenom obore (napr. do 20, 100...). Ostatní žiaci hádajú, aké číslo je napísané. Žiak za tabuľou hovorí, či je menšie, alebo väčšie. Kto uhádne, vymení sa so žiakom za tabuľou. Cieľom je precvičovanie a určovanie čísel na číselnej osi.**UPRATOVANIE** Žiaci dostanú príklady na násobenie. Pred žiakmi sú položené dve nádoby. Do jednej hádžu príklady, ktorých výsledkom je napríklad násobok čísla 5, do druhej napríklad násobky čísla 7 a podobne.**MATEMATICKÁ GUĽOVAČKA**Učiteľ urobí z papiera gule, na ktoré napíše príklady, ktoré je potrebné rýchlo z hlavy vypočítať. Potom vytvorí zo žiakov dva rady. Na povel si dvojice vymenia gule, príklad vypočítajú a výsledky postupne nahlas hovoria. Potom si vymenia v rade miesta a opäť si vymenia medzi sebou aj papierové gule. Opäť príklady vypočítajú. Hru môžete opakovať napríklad päťkrát.**PLÁN MIESTNOSTI**Nakresliť/narysovať plán miestnosti, priestoru, kde sa žiaci nachádzajú (aj so základným zariadením), uviesť mierku plánu.**BYTOVÝ DIZAJNÉR**Navrhnúť [zariadenie bytu](https://www.statpedu.sk/files/sk/distancne-vzdelavanie/distancne-vzdelavanie-ziakov-z-vylucenych-romskych-lokalit/b2_vyvesenie.pdf) (s. 23 – 24). |

|  |
| --- |
| **PRÍRODOVEDNÉ AKTIVITY** |
| **ČO VŠETKO SA NACHÁDZA V LESE?**Všetci si sadneme do kruhu a položím prvú otázku. Čo všetko sa nachádza v lese? Pokúsime sa, aby každý žiak povedal aspoň jednu súčasť lesa, v poradí ako ide kruh. Nakreslíme si obrázkovú pojmovú mapu z uvedených súčastí (stromy, kríky, kvety, huby, zvieratá, hniezda atď.) Aktivitu môžeme spraviť aktívnejšou, keď žiakom zaviažeme oči a nechávame ich poznávať materiály zozbierané z prírody (šišky, kamienky, konáriky, žalude, gaštany, listy, piesok, hlinu, rôzne plody a semená). Predmety si mohli žiaci zozbierať z okolia školy alebo boli pripravené učiteľom.**POZOROVANIE RASTLÍN** Aktivitu je možné aplikovať na školskom dvore. Budeme potrebovať papier, ceruzku, lupu (mobil), tabuľu. Žiaci sa rozdelia na dve skupiny. Jedna skupina vyhľadá na školskom pozemku (dvore) nekvitnúcu rastlinu, druhá skupina vyhľadá kvitnúcu rastlinu.Žiaci v skupine pozorujú svoju rastlinu. Ak majú možnosť, použijú lupu, prípadne mobil – odfotia rastlinu a priblížia si ju. Rozpoznávajú jednotlivé časti rastliny – spoločne o nich diskutujú. Nakreslia rastlinu na papier a popíšu čo najdetailnejšie všetky jej časti. Svoje nákresy a popisy navzájom konzultujú. Následne sa všetci žiaci premiestnia do triedy. Na tabuľu spoločne (s usmerňovaním učiteľa) zostavia schému, ktorá bude znázorňovať spoločné a odlišné znaky oboch rastlín.**POZOROVANIE ŽIVOČÍCHOV**Aktivitu je možné aplikovať na školskom dvore, v triede. Budeme potrebovať papier, ceruzku, lupu (mobil), tabuľu. Žiaci sa rozdelia na dve/tri skupiny. Jedna skupina vyhľadá na školskom pozemku (dvore) slimáka, druhá dážďovku, tretia hmyz. Žiaci v skupine pozorujú svojho živočícha. Ak majú možnosť, použijú lupu, prípadne mobil – odfotia živočícha a priblížia si ho. Rozpoznávajú jednotlivé časti tela živočícha – spoločne o nich diskutujú. Nakreslia živočícha na papier a popíšu čo najdetailnejšie všetky jeho časti. Svoje nákresy a popisy navzájom konzultujú. Následne sa všetci žiaci premiestnia do triedy. Na tabuľu spoločne (s usmerňovaním učiteľa) zostavia schému, ktorá bude znázorňovať spoločné a odlišné znaky oboch/troch živočíchov.**SKÚMANIE ČINNOSTI SRDCA**Žiaci budú sledovať tepovú frekvenciu srdca v pokoji a po pohybovej aktivite. Učiteľ im vysvetlí, že si budú vzájomne merať tepovú frekvenciu v pokoji a po pohybovej aktivite. Žiaci vytvoria dvojice/trojice. V skupine si vzájomne odmerajú počet tepov za minútu a zapíšu. Následne vždy jeden člen skupiny spraví 20 drepov a hneď potom mu iný člen skupiny odmeria počet tepov za minútu. Takto sa vystriedajú všetci členovia skupiny. Následne všetci pracujú spoločne. Učiteľ vyzve žiakov, aby navrhli tabuľku, do ktorej zapíšu zaznamenané údaje (v závislosti od veku môžu z údajov v tabuľke vytvoriť graf). V ďalšej časti aktivity žiaci „čítajú“ údaje z tabuľky, učiteľ sa ich pýta: *Kto mal najväčšiu/najmenšiu tepovú frekvenciu v pokoji /po pohybovej aktivite?; porovnajte tepovú frekvenciu dievčat a chlapcov, športovcov a nešportovcov; kto mal najväčší/najmenší rozdiel medzi tepovou frekvenciou v pokoji a po pohybovej aktivite?...* Na základe zistených údajov sa žiaci pokúsia sformulovať záver zo svojej bádateľskej aktivity.**ŽIAČIK SEPARÁČIK**Prvoradou úlohou je naučiť žiakov udržiavať si poriadok v triede, v škole a jej okolí s heslom odpadky patria do koša, nie na zem! Zo začiatku sa treba sústrediť na 3 najzákladnejšie druhy odpadu, s ktorými sa stretávame – papier, plasty, sklo a ostatný odpad (biologický, kov atď.). Na uľahčenie separovania odpadu existujú mnohé aktivity, jedna z najmotivujúcejších pre žiakov je rozdelenie odpadového materiálu metódou pokus - omyl a poukázanie na vlastnosti viacerých druhov odpadu praktickými ukážkami/pokusmi a problémovými úlohami. Viacero predmetov z papiera, plastu a skla, s ktorými sa žiaci bežne stretávajú, položíme na kopu. Úlohou žiakov rozdelených do skupín bude metódou pokus - omyl roztriediť predmety, ktoré podľa nich patria k sebe na základe podobnosti materiálu, z ktorého sú vyrobené. Výsledky nemusia byť správne, ide o to, aby samé vnímali materiál a zamysleli sa nad jeho triedením na základe určitých kritérií. Spoločne s učiteľom sa o výsledkoch porozprávajú, ukážu si a porovnajú ďalšie vlastnosti materiálov, napr. reakcia pri kontakte s vodou (nasiakavosť papiera), tvrdosť, pevnosť, hmotnosť jednotlivých materiálov atď. Učiteľ potom môže zadávať problémové úlohy – nájsť spomedzi predmetov najťažší/najľahší, najtvrdší/najmäkší, najpevnejší/najmenej pevný predmet a iné. Aktivita sa dá ozvláštniť, keď žiaci vytvoria napríklad hračky z odpadového materiálu podľa vlastnej fantázie na základe dohody a spolupráce v skupine. Každá skupina môže mať iný druh materiálu na spracovanie (Tichá, Z., 2010). |

|  |
| --- |
| **SPOLOČENSKOVEDNÉ AKTIVITY** |
| **ĽUDOVÁ HUDBA, ZVYKY, TRADÍCIE A NÁREČIE VLASTNÉHO REGIÓNU** Cieľom aktivity je spoznať zvyky, tradície a nárečie vlastného regiónu. Učiteľ medzi žiakmi začne diskusiu o svadbách a krstinách v regióne, rozprávajú sa o vlastných zážitkoch zo svadieb a z krstín. Následne učiteľ pustí prezentáciu Zvyky a tradície. Úlohou žiakov, je písať si poznámky, aby vedeli odpovedať na otázky: Čo sú to fašiangy? V ktorom ročnom období je Veľká noc? Čo znamená stavanie májov? Aké zvyky sú v jeseni? Čo bolo zvykom na Vianoce? Učiteľ zhrnie nové informácie a vyzdvihne význam tradícií a zvykov. Ak žiakov zaujíma daná téma, učiteľ môže žiakom predstaviť aj kroje určitých regiónov. Všímajú si pritom odlišnosť farieb na krojoch podľa regiónov. **PREDSTAVUJEME NAŠU ŠKOLU A TRIEDU**Učiteľ žiakom a žiačkam predstaví simulovanú situáciu, keď sa škola zapája do eTwinning s partnerskými školami v ďalších európskych štátoch. S pomocou učiteľa si žiaci a žiačky majú pripraviť základné informácie o svojej triede a škole, ktoré budú naživo, alebo cez e-mail a Skype prezentovať svojim kamarátom z iných skupín počas letných škôl. Následne môžu žiaci vyhľadávať a porovnávať informácie o podobných školách v zahraničí, ktoré je možné nájsť na internete, napr. na <https://www.etwinning.net/en/pub/etwinning-plus.htm>.**OSLAVUJEME NAŠE SVIATKY**Každý žiak a žiačka dostane text s blahoželaním pri príležitosti významnej životnej udalosti v cudzom jazyku (napr. narodeniny, meniny, svadba, presťahovanie sa, narodenie dieťaťa v rodine, začiatok alebo ukončenie školského roka a pod.). Učiteľ ich upozorní, aby si všimli, ktoré udalosti sa oslavujú aj u nich doma a ktoré nie, akým spôsobom sa o nich hovorí, akú majú dôležitosť v ich rodine a  vytvorí priestor na interkultúrnu edukáciu. Následne žiaci a žiačky sami vytvoria text, ktorý môže obsahovať buď pozvanie na rodinnú udalosť alebo blahoželanie k sviatku.**DIALEKTIKA PRÁV A POVINNOSTÍ**Pripravíme 2 sady kartičiek: **1. s právami** (napr. mám právo povedať svoj názor, mám právo povedať nie/neviem, mám právo na vzdelanie, mám právo sedieť s kým chcem, mám právo na oddych a prestávku, mám právo na informácie atď.) a **2. s povinnosťami** (napr. mojou povinnosťou je vysloviť svoj názor slušne, tak, aby som nikoho neurazil, mojou povinnosťou je počúvať učiteľa/ľku, mojou povinnosťou je nevyrušovať/neskákať do reči iným, mojou povinnosťou je nezabávať sa počas vyučovania, mojou povinnosťou je tráviť oddych a prestávku tak, aby som neohrozil svoje zdravie, ani zdravie iných atď. Žiaci si vyberú jednu kartičku zo sady práv, následne k nej prikladajú čo najviac kartičiek s povinnosťami. Napríklad: vyberú si právo na vzdelanie, priložia k nemu povinnosti vyjadrovať svoj názor slušne, nevyrušovať na vyučovaní, nehrať sa a zabávať sa počas vyučovania, počúvať učiteľa. Táto hra platí aj naopak: deti si vyberú jednu povinnosť a prikladajú k nej čo najviac práv (napríklad: vyberú si kartičku - mojou povinnosťou je nevyrušovať na vyučovacej hodine, priraďujú k nej práva, ktoré získajú, keď budú dodržiavať vybranú povinnosť – právo na vzdelanie, právo sedieť v lavici s kým chcem, právo na názor atď.)Uvedomia si, že získať právo nie je vôbec jednoduché, je spojené s plnením povinností a so zodpovednosťou, a naopak, plnením povinností získavame množstvo práv.**ĽUDSKOPRÁVNE INICIATÍVY**Pripravte si obrázky, literárne texty, prečítajte žiakom príbeh. V skupinách alebo spoločne ich analyzujte, diskutujte, ktoré práva detí sú porušované alebo dodržiavané. Vyzvite žiakov, aby vyjadrili svoj názor, aby navrhli konkrétne spôsoby riešenia porušovania práv detí u nás a vo svete. |

|  |
| --- |
| **UMELECKÉ AKTIVITY** |
| **PRACUJEME S HUDBOU**Učiteľ vyberie pieseň v cudzom jazyku, ktorá je žiakom a žiačkam tematicky blízka, prípadne podobná známym piesňam v materinskom jazyku a obsahuje naučené i celkom nové výrazy. Pieseň si najskôr viackrát vypočujú a identifikujú jej tému a následne hľadajú paralelné piesne vo svojom materinskom jazyku. Obmenou tejto aktivity môže byť, že učiteľ im pustí viacero piesní s dvoma rôznymi témami a žiaci priraďujú piesne k jednej alebo druhej téme. V ďalšej aktivite učiteľ pripraví verziu textu piesne so zámerne vynechanými slovami a žiaci a žiačky majú počas počúvania slová do textu dopĺňať alebo rozstrihané vety z piesne sa zamiešajú a následne v skupinkách žiaci hľadajú a spájajú útržky viet do zmysluplného celku. Pieseň si môžu spoločne zaspievať, prediskutovať, ako sa cítili pri počúvaní, čo v nich pieseň evokuje, pod.**HRÁME SA S ILUSTROVANÝM PRÍBEHOM**Každý žiak a žiačka (prípadne dvojica či skupina žiakov) dostane na prečítanie krátky príbeh alebo rozprávku, zároveň k textu dostane obrázky ilustrujúce dej príbehu/rozprávky, ktoré sú však poprehadzované. Úlohou žiakov a žiačok je na základe prečítaného textu usporiadať obrázky v správnom poradí. Alternatívnou úlohou môže byť, že žiaci a žiačky jednoduchý príbeh/rozprávky zilustrujú napr. do komiksovej podoby. Následne vyhľadávajú informácie, či príbehy/rozprávky s podobným zameraním alebo obsahom existujú aj v krajine, kde sa hovorí daným cudzím jazykom. |

|  |
| --- |
| **PRAKTICKÉ AKTIVITY** |
|  |
| **VYROB SI KŔMIDLO PRE VTÁKY**Žiaci budú potrebovať rolku od toaletného papiera, med, semienka, tácku, špagát, nožnice. Postup: 1. Na tácku vysyp semienka pre vtáky. 2. Vezmi si rolku toaletného papiera a na jednej strane sprav dva otvory (cez ktoré neskôr prevlečieš špagát). 3. Rolku natri medom. 4. Vyvaľkaj ju v tácke so semienkami a nechaj zaschnúť. 5. Cez urobené dierky prevleč špagát. 6. A kŕmidlo je hotové – môžeš ho zavesiť na strom. Učiteľ na záver dá žiakom otázku na zamyslenie: *Možno si už videl podobné kŕmidlo vyrobené z plastovej fľaše. Porozmýšľaj a napíš, prečo sme ti neodporučili plastovú fľašu, ale rolku toaletného papiera.* |

**Použité zdroje**

KAŠIAROVÁ, N. 2007. Farebné slová**.** In*Na stope slovám. Príručka tvorivého písania pre učiteľov slovenského jazyka a literatúry*. Bratislava: British Council Slovakia, ŠPÚ, MPC. s. 15. ISBN 978-80-89225-35-4.

MACIKOVÁ, Z. 2007.Bájky dnešných dní. In*Na stope slovám. Príručka tvorivého písania pre učiteľov slovenského jazyka a literatúry.* Bratislava: British Council Slovakia, ŠPÚ, MPC. s. 47. ISBN 978-80-89225-35-4.

TICHÁ, Z. 2010. *Preč s nulkáčskymi problémami!* Bratislava: SGI. 34 s. Dostupné na <https://www.governance.sk/wp-content/uploads/2016/10/Prec_s_nulkacskymi_problemami_FINALpre_layout_tlac.pdf>

* **Výzva**
* **Žiadosť**
* **Vzor vyplnenej žiadosti**
* **Metodické odporúčanie**
* **Záverečná správa**
* **Vzor vyplnenej záverečnej správy**